लोकतंत्र के रथ का घर्घर-नाद मौजूदा सत्ता-तंत्र को भले ही सुनाई न दे रहा हो, मगर यह नाद शुरू हो गया है। एक प्रभावी, प्रखर, निर्णायक और धारदार सोच इन चार वर्षों में चुपचाप अपनी जड़ें जमा चुकी है। आने वाले महीनों में इस सोच की एकीकृत-शक़्ल अगर ठीक से आकार ले सकी तो सिंहासन-बत्तीसी की नई पटकथा का मंचन हम-आप देखेंगे। अभी इस राह में हमें वे सारे दृश्य भी देखने हैं, जिनमें भय फैलाने वाली आवाजे़ं होंगी, फुसलाने वाली फुसफुसाहट होगी और सौदेबाज़ी का सट्टा लगेगा। जो यह जंगल पार कर जाएंगे, वे रायसीना की पहाड़ियों तक पहुंचेंगे। जो बीच में बैठ जाएंगे, उनके सिर हुक़्मरानों की बैठक की दीवारों पर सजे होंगे।